पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ की IAS अफसर रेणु जी पिल्ले पारिवारिक कारणों से 15 दिनों की छुट्टी पर हैं। अब उनकी जगह डॉक्टर आलोक शुक्ला को उनके वर्तमान दायित्वों के साथ लोक स्वास्थ्य एवं परिवार कल्याण विभाग एवं चिकित्सा शिक्षा विभाग का अतिरिक्त प्रभार दिया गया है। इस आदेश के जारी होते ही, भारतीय जनता पार्टी ने तीखा सियासी तीर सरकार की तरफ छोड़ा है। भारतीय जनता पार्टी के प्रदेश प्रवक्ता और पूर्व मंत्री राजेश मूणत ने प्रमुख सचिव डॉ. आलोक शुक्ला को प्रभार देने के आदेश को राज्य सरकार के दोहरे चरित्र का उदाहरण बताया है।
जिसकी शिकायत उसे ही कर रहे उपकृत
पूर्व मंत्री मूणत ने कहा कि प्रदेश में विपक्ष रहते हुए तब के नेता प्रतिपक्ष टीएस सिंहदेव को डॉ. शुक्ला से काफी शिकायतें थीं, आज प्रदेश के स्वास्थ्य मंत्री के तौर पर टीएस सिंहदेव और प्रदेश सामान्य प्रशासन विभाग उन्हें लगातार एक के बाद एक अहम ज़िम्मेदारियां सौंप कर उपकृत और पुरस्कृत कर रहा है। मूणत ने एक पुरानी चिट्ठी का जिक्र करते हुए कहा कि सिंहदेव ने प्रधानमंत्री नरेंद्र मोदी को 12 अप्रैल, 2017 को पत्र लिखा था।
तब नान घोटाले के उजागर होने के बाद दो IAS अफसरों की गिरफ्तारी और उनके ठिकानों में छापेमारी नहीं होने शिकायत की थी। उस चिट्ठी में तब नान के अधिकारी रहे डॉ शुक्ला का भी नाम था। मूणत ने कहा कि मुझे हैरानी है कि विपक्ष में रहते हुए जिस अफसर पर कार्रवाई और गिरफ्तारी की मांग हो रही थी आज उसे ही अहम पद दिए जा रहे।
इस वजह से विवाद
IAS अफसर डॉ आलोक शुक्ला पेशे से डॉक्टर रह चुके हैं। फरवरी 2015 में नागरिक खाद्य आपूर्ति निगम में आर्थिक अनियमितता का मामला उजागर हुआ था। इस मामले में आलोक शुक्ला और IAS अनिल टुटेजा भी आरोपी बनाए गए हैं। उस वक्त शुक्ला खाद्य विभाग के प्रमुख सचिव और टुटेजा नान के MD थे। उस वक्त प्रदेश में भाजपा की सरकार थी और इन अफसरों को लेकर अक्सर कांग्रेस सवाल उठाती रही थी। फिलहाल मामला कोर्ट में है।
क्या है नान घोटाला
नागरिक आपूर्ति निगम में चावल, नमक सहित खाद्य पदार्थों के परिवहन व भंडारण में बड़े पैमाने पर गड़बड़ी की शिकायतों के आधार पर ACB और EOW ने 12 फरवरी 2015 को नान मुख्यालय और 28 अन्य जगहों पर एक साथ छापा मारा था। कार्रवाई के दौरान सिर्फ नान के रायपुर स्थित मुख्यालय से पौने 2 करोड़ रुपए से ज्यादा नगदी मिली थी। सभी जगह छापों के बाद ACB ने 3.50 करोड़ रुपए जब्त किए थे, इस दौरान कई दस्तावेज भी जब्त किए गए थे। ACB ने जांच पूरी होने के बाद नान के मैनेजर समेत 16 लोगों के खिलाफ चालान पेश किया था। करीब 5 हजार पेज के चालान में 213 गवाह बनाए गए थे। दो IAS आलोक शुक्ला और अनिल टुटेजा के खिलाफ केंद्र सरकार से अनुमति मिलने के बाद पूरक चालान पेश किया गया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn